| "Stay (Faraway, So Close!)"U2 |
| --- |
| Singlen "Stay (Faraway, So Close!)" kansikuva |
| Singlen tiedot |
|  Albumilta | *Zooropa* |
|  Äänitetty  | 1993 |
|  Julkaistu | 22. marraskuuta 1993 |
|  Formaatti | CD, LP, C-kasetti |
|  Tekijä(t) | Sävellys U2, sanoitus Bono |
|  Tuottaja(t) | Mark "Flood" Ellis |
|  Tyylilaji | vaihtoehtorock |
|  Kesto | 04.58 |
|  Levy-yhtiö | Island |
| U2:n muut singlet |
| "Lemon"1993 | "Stay (Faraway, So Close!)"1993 | "Hold Me, Thrill Me, Kiss Me, Kill Me"1995 |

**"Stay (Faraway, So Close!)"** on irlantilaisen rock-yhtye U2:n kappale. Se on yhtyeen vuoden 1993 studioalbumin *Zooropa* viides kappale, ja se julkaistiin albumin kolmantena ja viimeisenä singlenä 22. marraskuuta 1993. Se menestyi parhaiten *Zooropa* -albumin singlejulkaisuista ja nousi kymmenen parhaan joukkoon esimerkiksi Britannian singlelistalla, toisin kuin albumin aiemmat singlet "Numb" ja "Lemon". Kappaleen säveltämiseen osallistuivat kaikki U2:n jäsenet, ja sen sanoitti yhtyeen laulaja Bono.

Kappaleesta on *Zooropa* -albumilla julkaistun version lisäksi olemassa myös toinen levytetty versio, jonka yhtye teki elokuvaohjaaja Wim Wendersin vuoden 1993 elokuvaa *Faraway, So Close!* varten. Kappale julkaistiin myös elokuvan soundtrack-albumilla vuonna 1994, ja se oli ehdolla parhaan kappaleen Golden Globe -palkinnon saajaksi. "Stay (Faraway, So Close!)" sai lämpimän vastaanoton sekä kriitikoilta että yhtyeen faneilta. U2:n kitaristi The Edge on nimennyt sen olevan *Zooropa* -albumin paras kappale, ja Bono on sanonut sen olevan yksi yhtyeen uran parhaimmista kappaleista.

"Stay (Faraway, So Close!)" teki ensiesiintymisensä U2:n konserttiohjelmistossa Zoo TV Tour -kiertueella vuonna 1993. Tämän jälkeen kappale on esiintynyt yhtyeen ohjelmistossa vain Elevation Tour ja U2 360° Tour -kiertueiden aikana, jolloin Bono on esittänyt kappaletta The Edgen akustisella kitaralla säestämänä.

Musiikki ja kappaleen kirjoittaminen
------------------------------------

"Stay (Faraway, So Close!)" on kestoltaan neljä minuuttia ja 58 sekuntia, ja sen tempo on 86 iskua minuutissa. Bonon ääniala vaihtelee alhaisesta B3 -nuotista korkeaan D*#*7 -nuottiin.

U2:n kitaristi The Edge ja laulaja Bono kirjoittivat "Stay (Faraway, So Close!):n" ensimmäisen säkeistön jo vuonna 1990 Berliinissä Hansa Ton -äänitysstudiolla, jossa yhtye oli levyttämässä studioalbumiaan *Achtung Baby*. Kappale sai innoituksensa laulaja Frank Sinatran musiikista, ja sai tämän johdosta työnimen "Sinatra". U2 ei kuitenkaan viimeistellyt kappaletta levytettäväksi *Achtung Babylle*. Kun yhtye aloitti *Zooropan* työstämisen, "Stay (Faraway, So Close!):n" työstäminen jatkui *Achtung Babyn* levyttämisen aikana kirjoitetun säkeistön pohjalta. The Edge sävelsi kappaleen musiikillisen rungon pianolla vanhojen Tin Pan Alley -kappaleiden innoittamana.

Kun yhtye oli aloittanut *Zooropan* levyttämisen, elokuvaohjaaja Wim Wenders lähestyi yhtyettä ja kysyi, olisiko yhtye halukas tekemään kappaleen hänen seuraavaa elokuvaansa *Faraway, So Close!* varten. Yhtye katsoi valmiin elokuvan saadakseen paremman käsityksen siitä, millainen kappaleen tulisi olla. Bono sanoi elokuvan kertovan "enkeleistä, jotka haluavat muuttua ihmisiksi ja elää maapallolla, mutta saavuttaakseen tämän heistä on tultava kuolevaisia." Hänen mukaansa leikittely ajatuksella "mahdottoman haluamisesta ja sen saavuttamisesta tietyllä hinnalla" oli kappaleen tekemisen yhteydessä kiehtovaa.

Sanoittaessaan kappaletta Bono vaihtoi työnimen "Sinatra" pois, ja antoi kappaleelle nimen "Stay". Koska hän halusi selventää yhteyttä kappaleen ja Wendersin elokuvan välillä, hän nimesi kappaleen tämän jälkeen vielä lopulliseen muotoonsa "Stay (Faraway, So Close!)".

Julkaisu
--------

"Stay (Faraway, So Close!)" julkaistiin promootiosinglenä vuoden 1993 syksyllä *Zooropan* markkinoimiseksi CD- ja LP-levyinä. 7-tuumainen LP-single sisälsi b-puolenaan U2:n version Frank Sinatran tunnetuksi tekemästä kappaleesta "I’ve Got You Under My Skin". Maailmanlaajuisesti "Stay (Faraway, So Close!)" julkaistiin *Zooropan* kolmantena ja viimeisenä myyntisinglenä 22. marraskuuta 1993 CD- ja LP-levyinä sekä C-kasettina. Singlestä julkaistiin neljä eri painosta, joiden kappalelistat erosivat hieman toisistaan.

### B-puolet

Frank Sinatra -cover "I’ve Got You Under My Skin" julkaistiin 7-tuumaisen vinyylisinglen ja C-kasetin b-puolena. Kappale on Sinatran ja Bonon yhdessä laulama duetto. Nimellä "The Swing Format" tunnetun painoksen b-puolena oli "I’ve Got You Under My Skinin" ohella kaksi uudelleenmiksattua versiota *Zooropan* edellisestä singlejulkaisusta "Lemon", Paul Oakenfoldin ja Steve Osbornen "Lemon (The Perfecto Mix)" ja David Moralesin "Lemon (Bad Yard Club Edit)".

"The Live Format" -painos sisältää ensimmäisen levytetyn version Bonon alun perin Willie Nelsonille kirjoittamasta country-kappaleesta "Slow Dancing", sekä Zoo TV Tour -kiertueella äänitetyt liveversiot kappaleista "Bullet the Blue Sky" ja "Love Is Blindness". "Bullet the Blue Sky" on äänitetty Dublinissa 28. elokuuta ja "Love Is Blindness" New York Cityssä 30. elokuuta 1993.

### Musiikkivideo

The Edge ja Bono esittämässä kappaletta konsertissa vuonna 2001.
Wim Wenders ohjasi kappaleen musiikkivideon. Sen tuotti Debbie Mason ja leikkasi Jerry Chater. Video kuvattiin Berliinissä vuonna 1993 kolmessa päivässä, ja se on väritykseltään suurimmaksi osaksi mustavalkoinen. Wendersin ohjaaman *Faraway, So Close!* -elokuvan näyttelijät, muun muassa päänäyttelijä Otto Sander, esiintyvät videolla cameorooleissa. Moni videon kohtauksista on peräisin elokuvasta *Faraway, So Close!* tai sen edeltäjästä, Wendersin vuoden 1987 elokuvasta *Berliinin taivaan alla*. U2 nähdään videolla useaan otteeseen Berliinin Voitonpylvään Victoria-patsaalla. Videolla käytettiin myös kylmän sodan ajalta peräisin olevaa sotilaskalustoa, kuten neuvostoliittolaisia MiG -lentokoneita.

### Konserteissa

U2 esitti "Stay (Faraway, So Close!):n" ensimmäisen kerran konsertissa 31. heinäkuuta 1993 Tukholmassa, jonka jälkeen se pysyi Zoo TV Tour -kiertueen settilistassa kiertueen päätökseen asti. U2:n seuraavalla kiertueella, vuoden 1997 PopMart Tourilla, kappaletta ei enää esitetty. Se palasi yhtyeen ohjelmistoon vuonna 2001 Elevation Tour -kiertueella, jolloin Bono ja The Edge esittivät sen kahdestaan The Edgen soittaessa akustisella kitaralla. Elevation Tourilla kappaletta esitettiin kuitenkin yhä vain satunnaisesti, eikä yhtye soittanut sitä lainkaan seuraavalla kiertueellaan Vertigo Tour. Kappale otettiin mukaan ohjelmistoon jälleen U2 360° Tour -kiertueella, jolloin Bono ja The Edge esittivät sen Elevation Tourin tapaisesti kahdestaan. Kun U2 konsertoi Glastonbury Festivalin pääesiintyjänä vuonna 2011, "Stay (Faraway, So Close!)" oli ainoa konsertissa esitetty *Zooropa* -albumin kappale.

Kappaleen liveversio on mukana U2:n konserttitallenteilla *Zoo TV: Live from Sydney* ja *Elevation 2001: Live from Boston* sekä b-puolena singleillä "Walk On" ja "Stuck in a Moment You Can’t Get Out Of".

Listasijoitukset
----------------

| Lista (1993) | Korkeinsijoitus |
| --- | --- |
| Australia (ARIA Chart) | 5 |
| Itävalta (Austrian Singles Chart) | 22 |
| Suomi (Suomen virallinen lista) | 5 |
| Ranska French Singles Chart | 18 |
| Irlanti (Irish Singles Chart) | 1 |
| Uusi-Seelanti (New Zealand Singles Chart) | 6 |
| Ruotsi (Sverigetopplistan) | 13 |
| Sveitsi (Swiss Singles Chart) | 20 |
| Yhdistynyt kuningaskunta (Britannian singlelista) | 4 |
| Yhdysvallat (Billboard Hot 100) | 61 |
| Lista (1994) | Korkeinsijoitus |
| Kanada (*RPM* Top 100) | 14 |

Kokoonpano
----------

|  |  |
| --- | --- |
| U2* Bono – laulu
* The Edge – kitara, taustalaulu
* Adam Clayton – basso
* Larry Mullen Jr. – rummut ja lyömäsoittimet
 | Tuotantohenkilöstö* Tuotanto – Mark "Flood" Ellis
* Avustava tuotanto – Rob Kirwan
* Äänittäminen – Flood ja Robbie Adams
* Avustava äänittäminen – Willie Mannion ja Rob Kirwan
 |

Lähteet
-------

* U2 (2006). *U2 by U2*. London: HarperCollins Publisher. ISBN 0-00-719668-7.
* de la Parra, Pimm Jal (2003). *U2 Live: A Concert Documentary*, toinen painos, New York: Omnibus Press. ISBN 978-0-7119-9198-9.
* Kootnikoff, David (2010). *U2: A Musical Biography*. Santa Barbara: Greenwood Press. ISBN 0-313-36523-7.
* Luerssen, John D. (2010). *U2 FAQ*. Milwaukee: Backbeat Books. ISBN 978-0-87930-997-8.
* Stokes, Niall (2005). *U2: Into The Heart: The Stories Behind Every Song*, Third, New York: Thunder's Mouth Press. ISBN 1-56025-765-2.
* Flanagan, Bill (1996). *U2 at the End of the World*, Paperback, New York: Delta. ISBN 978-0-385-31157-1.

### Viitteet

1. ↑  U2 – "Stay (Faraway, So Close!)" / "I’ve Got You Under My Skin" – UK Official Singles Chart *officialcharts.com*. Official Charts Company. Viitattu 19.11.2015. (englanniksi)
2. ↑   Kootnikoff (2010), s. 89
3. ↑  de la Parra (2003), s. 167
4. ↑  U2 – "Stay (Faraway, So Close!)" – Digital sheet music *Musicnotes.com*. Universal Music Publishing Group. Viitattu 19.11.2015. (englanniksi)
5. ↑  McCormick, s. 249
6. ↑  Luerssen, s. 275
7. ↑   Kootnikoff (2010), s. 84
8. 1 2 3 4  Stokes, s. 117
9. ↑  Flanagan, s. 219
10. ↑  U2 – "Stay (Faraway, So Close!)". Island Records, 2380. Ranska, 1993.
11. ↑  U2 – "Stay (Faraway, So Close!)". Island Records, CIDDJ578. Yhdistynyt kuningaskunta, 1993.
12. ↑  U2 – "Stay (Faraway, So Close!)". Island Records, IS578. Ranska, 1993.
13. 1 2 3 4 5 6  U2 – Stay (Faraway, So Close!) Hung Medien. Viitattu 20.11.2015.
14. ↑  Nyman, Jake (2005). *Suomi soi 4: Suuri suomalainen listakirja*. Helsinki: Tammi. ISBN 951-31-2503-3.
15. ↑  Irish Singles Chart *The Irish Charts*. Viitattu 20.11.2015.
16. ↑  EveryHit.com search results: U2 *Everyhit.com*. Viitattu 20.11.2015.
17. ↑  [Stay (Faraway, So Close!) AllMusicissa (englanniksi) U2: Charts & Awards: Billboard Singles] *Allmusic*. Viitattu 20.11.2015.
18. ↑  Search Results: Stay (Faraway *RPM*.  14.2.1994. Viitattu 20.11.2015.

U2

| 
* Bono (oik. Paul David Hewson)
* The Edge
* Adam Clayton
* Larry Mullen Jr.

 |
| --- |

|  |  |
| --- | --- |
| Studioalbumit | 
* *Boy*
* *October*
* *War*
* *The Unforgettable Fire*
* *The Joshua Tree*
* *Rattle and Hum*
* *Achtung Baby*
* *Zooropa*
* *Pop*
* *All That You Can’t Leave Behind*
* *How to Dismantle an Atomic Bomb*
* *No Line on the Horizon*
* *Songs of Innocence*
* *Songs of Experience*
* *Songs of Surrender*

 |
| Livealbumit | 
* *Under a Blood Red Sky*
* *Rattle and Hum*
* *Hasta La Vista Baby!*
* *U2.COMmunication*
* *Zoo TV Live*
* *Go Home Live From Slane Castle Ireland CD*

 |
| Kokoelmat | 
* *The Best of 1980–1990*
* *The Best of 1990–2000*
* *U218 Singles*

 |
| EP:t | 
* *Three*
* *Wide Awake in America*
* *Please; Popheart Live EP*
* *7*
* *Exlusive*
* *Early Demos*
* *Live from Under the Brooklyn Bridge*
* *Wide Awake in Europe*
* *Europa EO*

 |
| Singlet | 
* "U23"
* "Another day"
* "11 O'clock, tick, tock"
* "A day without me"
* "I will follow"
* "Fire"
* "Gloria"
* "A celebration"
* "'I will follow (live)"
* "New year's day"
* "Sunday bloody sunday"
* "Two hearts beat as one"
* "'"40""
* "Pride (in the name of love)"
* "The unforgettable fire"
* "With or without you"
* "I still haven't found what I'm looking for"
* "Where the streets have no name"
* "In God's country"
* "One tree hill"
* "Desire"
* "Angel of Harlem"
* "When love comes to town"
* "All I want is you"
* "The fly"
* "Mysterious ways"
* "One"
* "Even better than the real thing"
* "Who's gonna ride you wild horses"
* "Lemon"
* "Stay (faraway so close!)"
* "Hold me, thrill me, kiss me, kill me"
* "Miss Sarajevo"
* "Discothèque"
* "Staring at the sun"
* "Last night on earth"
* "Please"
* "If God will send his angels"
* "Mofo"
* "Sweetest thing"
* "Beautiful day"
* "Stuck in a moment you can't get out of"
* "Walk on"
* "Elevation"
* "Electrical storm"
* "Vertigo"
* "Sometimes you can't make it on your own"
* "All because of you"
* "City of blinding lights"
* "Original of the species"
* "One"
* "The saints are coming"
* "Window in the skies"
* "Get on Your Boots"
* "Magnificent"
* "I'll go crazy if I don't go crazy tonight"
* "I Will Follow"
* "Blow Your House Down"
* "Ordinary Love"
* "Invisible ((RED) edit)"
* "The Miracle (of Joey Ramone)"
* "Every Breaking Wave"
* "Song for Someone"
* "Red Hill Mining Town (2017 Mix)"
* "You're the Best Thing About Me"
* "Get Out of Your Own Way"
* "Love Is Bigger Than Anything in Its Way"
* "Ahimsa"
* "Your Song Saved My Life"
* "Pride (In the Name of Love)"
* "With or Without You"
* "One"
* "'Beautiful Day"
* "Atomic City"

 |
| Videoalbumit | 
* *U2 Live at Red Rocks: Under a Blood Red Sky'*
* *The Unforgettable Fire Collection*
* *Rattle and Hum*
* *Achtung Baby: The Videos, the Cameos, and a Whole Lot of Interference from Zoo TV*
* *Zoo TV: Live from Sydney*
* *PopMart: Live from Mexico City*
* *The Best of 1980–1990*
* *Elevation 2001: Live from Boston*
* *The Best of 1990–2000*
* *U2 Go Home: Live from Slane Castle*
* *Vertigo 2005: Live from Chicago*
* *Vertigo 05: Live from Milan*
* *U218 Videos*
* *U2 3D*
* *Linear*
* *U2 360° at the Rose Bowl*
* *From the Sky Down*
* *Innocence + Experience: Live in Paris*
* *eXPERIENCE + iNNOCENCE: Live in Berlin*

 |